Պալոմա Պիկասո

Պալոմա Պիկասո (, ի ծնե անունը` Աննա Պալոմա Ռուիս Պիկասո-Ժիլո () ), ֆրանսիացի դիզայներ և բիզնեսլեդի, Tiffani & Co ընկերության ոսկերիչ-դիզայներ։

20-րդ դարի հայտնի նկարիչ Պաբլո Պիկասոյի և գրող Ֆրանսուազա Ժիլոյի փոքր դուստրը։

Կենսագրություն

Մանկություն 
Պալոմա Պիկասոն ծնվել է 1949 թվականի ապրիլի 19-ին, Ֆրանսիայի Վալորիս քաղաքում, նկարիչ և քանդակագործ Պաբլո Պիկասոյի ու գրող Ֆրանսուազա Ժիլոյի ընտանիքում։ «Պալոմա» բառը իսպաներենից թարգմանաբար նշանակում է «աղավնյակ»։ Աղջկա մանկությունն անցնում էր արտասովոր պայմաններում, նրան միշտ շրջապատում էին նկարիչներ ու ստեղծագործող մարդիկ, ինչը նշանակալի ազդեցություն է ունեցել ապագա մոդելիերի կյանքի ընթացքի վրա։
1953 թվականին Ֆրանսուազա Ժիլոն հեռանում է իր ամուսնուց` իր հետ տանելով երկու երեխաներին` Պալոմային ու Կլոդին։ Երեխաներն սկսում են ավելի հազվադեպ հանդիպել իրենց հորը։
1957 թվականին Պալոման փորձել է իր ուժերը յուղանկարչության մեջ։ «Չեմ կարծում, թե դա զվարճալի էր։ Ավելի շուտ` բարդ էր», հիշել է նա ավելի ուշ։
1968 թվականին ընդունվել է Նանտեսի համալսարան։

Կարիերա 
Պալոման սկսել է իր կարիերան որպես ոսկերիչ 1968 թվականին, Փարիզում, երբ աշխատում էր հագուստի մոդելավորման վրա։ Գլխավոր դերակատարուհու համար նրա կողմից ընտրված լեռնային բյուրեղապակուց պատրաստված վզնոցը ցուցադրել է նրա գեղարվեստական ճաշակն ու բարձր է գնահատվել քննադատների կողմից։ Հաջողությունից շատ ոգևորված` նա ընդունվել է ոսկերչության դասընթացի։ Այս դեպքից քիչ անց նա պատվեր է ստացել Իվ Սեն Լորենի կողմից, ով Պալոմային հանձնարարել է մշակել իր հավաքածուներից մեկի ուղեկցող աքսեսուարների դիզայնը, իսկ արդեն 1971 թվականին նա սկսել է աշխատել հունական Zolotas ոսկերչական ընկերության համար, զբաղվել է մի իտալական ընկերության պայուսակների ու կոշիկների ձևավորմամբ, Ժակ Կապլանի համար աշխատել է մորթիներով։
1973 թվականին, հոր մահից հետո Պալոման որոշ ժամանակով կորցրել է հետաքրքրությունը դիզայնի հանդեպ և դեպրեսիայի մեջ է ընկել։ Պաբլո Պիկասոն կտակ չէր թողել, և նրա արտաամուսնական երեխաները` Պալոմոն, նրա եղբայր Կլոդը և միակողմանի քույր Մայան դիմել են դատարան` բաժանելու 250 միլիոն դոլար գնահատվող նրա կարողությունը։ Պալոման ստացել է 90 միլիոն դոլար և համաձայնել է օգնել ֆրանսիական կառավարությանը` Փարիզում Պիկասոյի թանգարան ստեղծելու հարցում։
1974 թվականին Պալոման նկարահանվել է լեհ ռեժիսոր Վալերիան Բորովչիկի «Անբարոյական պատմություններ» էրոտիկ ֆիլմում, ինչի արդյունքում սկանդալային հայտնիություն է ձեռք բերել։ 1970-ականների վերջին Պալոմա Պիկասոն հայտնի է դարձել որպես նյույորքյան «Ստուդիա 54» դիսկո-ակումբի մշտական հաճախորդ, որտեղ ժամանակ էին անցկացնում այնպիսի հայտնի մարդիկ, ինչպիսիք էին Էնդի Ուորհոլը, Միք Ջագերը և շատ ուրիշներ։
Հիմնական գործունեությունից բացի, Պալոման զբաղվում էր նաև արգենտինացի դրամատուրգ և ռեժիսոր Ռաֆայել Լոպես-Կամպիլի համար դեկորացիաներ պատրաստելով, ում հետ էլ ամուսնացել է 1978 թվականին։ Հարսանիքը մեծ իրադարձություն է դարձել, քանի որ հարսանեկան արարողության հագուստն ստեղծել էին անձամբ Իվ Սեն Լորենն ու Կարլ Լագերֆելդը, ովքեր վերադարձնում են Պալոմայի հետաքրքրությունը դիզայնի հանդեպ, իսկ ինքը դրանից հետո դեռ երկար ժամանակ եղել է փարիզյան հարսանեկան հագուստ մոդելավորողների մուսան։
1980 թվականին Պալոման պայմանագիր է կնքել Tiffany & Co ոսկերչական կազմակերպության հետ։ Այդ ժամանակ արդեն Պալոմա Պիկասոյի անունը լայնորեն հայտնի էր ոսկերչական աշխարհում։ Նրա աշխատանքների բնորոշ գիծն ու ստորագրությունը դարձել են աղավնին ու կարմիր գույնը։ Այդ նույն թվականին թողարկվել է նրա առաջին հավաքածուն։
1981 թվականին Պալոմայի աջակցությամբ բացվել է Պիկասոյի թանգարանը Փարիզում։ Հաջորդ տարի նա տեղափոխվել է Նյու Յորք։
1983 թվականին Պալոման հայտնվում է Ամենաոճային մարդկանց փառքի սրահի միջազգային ցուցակում։
Շուտով Պալոման փորձում է իրեն դիզայնի այլ ոլորտներում։ 1984 թվականին նա հիմնադրել է սեփական նույնանուն բրենդը` թողարկելով «Paloma Picasso» բույրը L'Oréal-ի համար։ Երեք տարի անց նա ամուսնում հետ բացել է կազմակերպության մասնաճյուղը Նյու Յորքում, որտեղ Պալոմայի աքսեսուարների հավաքածուները միջազգային ընդունելություն են գտել` անթերի որակի ու դիզայնի համար։
1989 թվականին Նորաձևության դիզայներների ամերիկյան խորհուրդը Պալոմային շնորհել է աքսեսուարների տարվա լավագույն դիզայներ։
1999 թվականին Պալոման բաժանվել է Ռաֆայելից և շուտով ամուսնացել է ֆրանսիացի բժիշկ Էրիկ Տեվեննեի հետ։ Նրանք տեղափոխվել են Շվեյցարիա, որտեղ Լոզանում Պալոման հիմնադրել է հատուկ ֆոնդ, որի միջոցներն ուղղված են եղել իր ծնողների` հատկապես մոր, ստեղծագործության լուսաբանմանը, ում գեղարվեստական ջանքերը գրեթե անհայտ են Եվրոպայում։
2000-ականների սկզբին Պիկասոն, ով հայտնի էր իր վառ գույներով, փոխել է աքսեսուարների երանգները։ Երբեմնի հիմնական վառ գույները տեղը զիջել են մոխրագույն երանգներին, ոսկեգույնին ու դեղնա-շագանակագույն գույներին։
2010 թվականին Պալոման նշել է Tiffany & Co. ընկերությունում աշխատելու իր 30-ամյակը` ներկայացնելով նոր հավաքածու, որի հիմքում Մարոկկոյի հանդեպ իր սերն էր։
2011 թվականին նա թողարկել է «Venezia» հավաքածուն, որը նվիրված էր Վենետիկ քաղաքին։
2011 թվականին Պալոման Վաշինգտոնի Կանացի արվեստի ազգային թանգարանի կողմից արժանացել է պարգևի` արվեստի ոլորտում ունեցած ձեռքբերումների համար։

Մատենագրություն

Տես նաև 
 Ապրել կյանք Պիկասոյի հետ (ֆիլմ, 1996)
 Պաբլո Պիկասո
 Ֆրանսուազա Ժիլո

Ծանոթագրություններ 

Ֆրանսիացի դիզայներներ
Փարիզի համալսարանի շրջանավարտներ
Ֆրանսիացի նորաձևության դիզայներներ
Ֆրանսիացի գործարարներ